Bylaanval op Oos-Kaap-plaas: Een verdagte vrygelaat | Maroela Media
Bylaanval op Oos-Kaap-plaas: Een verdagte vrygelaat
Een van die vier verdagtes wat in hegtenis geneem is in verband met die aanval die afgelope naweek in die Addo-omgewing in die Oos-Kaap waartydens 'n 63-jarige man met 'n byl aangeval, ontvoer en etlike ure in 'n donker vertrek aangehou is, is Woensdag in die Kirkwood-landdroshof vrygelaat omdat hy nie met die saak verbind kon word nie.
Maroela Media het vroeër berig kapt. Gerda Swart, woordvoerder van die polisie, het gesê vier verdagtes is almal teen Maandagaand vasgetrek. "Die deurbraak was Maandag omstreeks 20:00 toe die ondersoekspan die huise van die verdagtes in Addo deursoek het. Daar is tydens die inhegtenisneming op twee vuurwapens en ammunisie beslag gelê. Dié vuurwapens sal vir ballistiese toetse gestuur word," het Swart gesê.
Die polisie is nog op soek na die res van die vuurwapens wat tydens die aanval gesteel is.
Bulelani Mti (26), Vuyele Malova (32) en Kwanele Madusi (27) het Woensdag in die Kirkwood-landdroshof verskyn op aanklagte van onder meer poging tot moord, huisbraak en ontvoering. Nog aanklagte kan later bygevoeg word.
Maroela Media het vroeër berig die 63-jarige man was Saterdagaand glo buite sy huis om sy perde kos te gee toe hy deur die groep aanvallers oorrompel is. Die verdagtes het hom met 'n byl aangeval en aangedring op die sleutels van die kluis. Hulle het daarna drie vuurwapens en elektroniese toerusting gesteel voordat hulle die man in sy eie bakkie geboender en na die buurplaas gery het.
Daar het die aanvallers die bure, wat nie tuis was nie, se huis geplunder en onder meer 'n kluis met pistole gesteel. "Hulle het daarna na 'n gebied, vermoedelik in Motherwell, gery waar hulle die slagoffer vasgebind en vir die hele duur van Saterdagaand in 'n kamertjie gehou het," het Swart vroeër gesê.
Sy het gesê die verdagtes het Sondagoggend vroeg eers inkopies met die slagoffer se bankkaarte gedoen voordat hulle die man by die huis opgelaai en hom kort daarna weer in Kwazakele saam met sy bakkie langs die pad gelos het.
"Die slagoffer kon daarin slaag om met sy bakkie terug te ry plaas toe om die polisie Sondag omstreeks 15:30 in kennis te stel," het sy gesê. Die man is met wonde aan sy kop en arms na 'n hospitaal geneem.
Die drie bly in aanhouding tot 25 April wanneer hul saak weer voorkom.
Broer gevonnis vir wrede moord op suster, haar seun
AfriForum baklei teen Eskom-prysskok
Breanda · 1 jaar gelede
So word al die moordverdagtes vrygelaat en die mense wat die K woord gebruik sit in die tronk .. TIPIES .. anargie .. fasciste .. diskriminasie, ongelyk voor die reg . ALLES waarteen die sogenaamde vryheidsvegters geveg het PAS HULLE NOU TOE!